Anno Domini millesimo quingentesimo octavo, in generali Capitulo tempore Rogationum apud Cistercium celebrato, statuta et diffinita sunt quae sequuntur. ORATIONES 1.  Pro sanctissimo … *etc.* 2.  Praeterea pro serenissimo… *etc.* 3.  Insuper pro burgensibus… *etc.* 4.  Ceterum pro pace … *etc.* 5.  Demum pro felicis … *etc.* [DIFFINITIONES] GENERALES 6.  Cum totus Ordo noster … necnon in summa 13174 libr. 13 solid. 3 denar. turon. pro resta computationum generalis Capituli anni 1507 … *etc.* 7.  Quia fide digna relatione ad praesentis Capituli generalis audientiam pervenit nonnullas novitates et abusus ab Ordinis unitate deviantes, illiusque ordinariae iurisdictioni et privilegiis prorsus repugnantes, introduci, in eo praesertim, quod certa visitationis carta reperta est, qua pater abbas auctoritate apostolica filiam suam sic visitare scribebat, et alii se suaque monasteria nullo modo ad romanam Curiam pertinere dicebant, tantam talemque novitatum temeritatem generale Capitulum resecare prorsus et amputare desiderans, universis patribus abbatibus et ceteris Ordinis abbatibus et personis regularibus inhibet, ne deinceps auctoritate apostolica aliquod Ordinis monasterium visitare asserunt, sub poena perpetuae privationis iuris visitandi illud monasterium, nisi super hoc a Capitulo generali mandatum habeant speciale, neque de cetero in quibuscumque Ordinis instrumentis clausulam hanc :  nullo modo ad romanam Curiam pertinens  apponere praesumant, omnes et singulas similes visitationum cartas et huiusmodi clausulas cassando et revocando, in plenaria Ordinis potestate. 8.  Multiplicibus ac variis commendarum periculis in Ordine, dietim, proh dolor ! emergentibus, generale Capitulum obviare et providere cupiens, omnibus patribus abbatibus filias nimium a se remotas habentibus, in virtute salutaris obedientiae praecipit, ut commissarios suis monasteriis sic remotis vicinos, maxime ad eorum electionibus praesidendum habeant et deputent, alias in praedictis patrum abbatum negligentia et suorum commissariorum defectu, liceat ipsorum monasteriorum religiosis Ordinis commissarios in partibus illis deputatos, et in eorum defectu aliquem vicinum Ordinis abbatem, ad eorum electiones elecbrandas, et in eis praesidendum solum advocare et assumere, qui ad supplendum huiusmodi negligentiam sic vocati in ceeltionibus [electionibus] praesidere possint et valeant, et electionis decretum ad patrem abbatem per eum prout iuris fuerit et rationis confirmandum, vel infirmandum, diligenter remittere teneantur, universis Ordinis abbatibus praecipiendo quatinus in suis monasteriis praesentem diffinitionem habeant, insinuent et publicent, ne quis amodo de ignorantia se valeat excusare. 9.  Generale Capitulum informatum quod multae commissiones diversorum commissariorum Ordinis erant terminatae et veniebant de propinquo renovandae, ideo reverenter committit Rmo D. N. Cisterciensi, quatinus auctoritate Ordinis et Capituli generalis semper et ubique plenarie utendo, de commissionibus et commissariis necessariis disponat, tam ad visitandum et reformandum ubi per se vacare non poterit, quam ad recipiendum contributiones et restas subsidii et contributionum annorum praecedentium cum clausulis opportunis, prout eidem Rmo D. N. secundum temporum, personarum et locorum qualitatem videbitur expedire, absque tamen praeiudicio iurisdictionis patrum abbatum, quibus commissariis Ordinis a Rmo, sic ut praefertur, deputatis, in omnibus monasteriis Ordinis cuiuscumque filationis [filiationis] existant, tenebuntur abbates et personae Ordinis in ipsorum commissionibus comprehensi sufficienter facere constare de visitatione suorum patrum abbatum, et in ipso casu praedicti abbates et monasteria dicti Ordinis tenebuntur commissariis sufficienter et reverenter de necessariis viae et vitae ministrare, et si necesse fuerit et in defectu patrum abbatum, poterunt ipsi commissarii Ordinis dicta Capituli generalis auctoritate visitare, iuxta tenorem suarum commissionum, in plenaria Ordinis potestate. 10.  Generale Capitulum volens insequi vestigia patrum, reverenter committit Rmo D. N. Cisterciensi quatinus iuxta diffinitiones et Ordinis statuta, visitet, reformet, corrigat et emendet ubique universa Ordinis monasteria, tam in capitibus quam in membris, cum facultate substituendi et committendi commissarios, qui similem aut limitatam, sicut ipsi Rmo videbitur expedire, habeant facultatem in plenaria Ordinis potestate. Per hanc autem diffinitionem non intendit Capitulum generale quod occasione praemissorum visitationum et reformationum patres abbates priventur suis iurisdictionibus paternis. 11.  Querulosum patrum Ordinis ad contributiones solvendas impositorum clamorem, super inaequali proportione quottarum suorum monasteriorum, mature ponderans praesens generale Capitulum, singulis pensatis, iuste distribuere desiderans, Rmo D. Cistercii et dominis quatuor primis ac aliis Ordinis patribus, quos per diversas Ordinis provincias pro sua informatione assumere voluerit, coniunctim committit in plenaria Ordinis potestate, quottas praedictas proportionandas et fideliter registrandas. Qui quidem Rmus et domini quatuor primi onus in se pro bono Ordinis susceperunt, et se id fideliter ac diligenter facturos iuraverunt. [DIFFINITIONES] GENERALES 12.  Generale Capitulum gravissime ferens indiscretam quorumdam Ordinis patrum in partibus marchionatus Brandeburgensis et circumvicinis constitutorum praesumptionem damnabilem et inobedientiam, qui quadam et importabili temeritate, qui primo sine scitu et assensu Capituli generalis desuper requisito, et contra Ordinis antiqua statuta, novi collegii Francfordiani ipsius Ordinis nomine fundamenta posuere, et deinde contra expressam eiusdem Capituli generalis anni praeteriti 1507 super hac materia diffinitionem per se et interpositas personas opus ipsum continuare contemptibiliter praesumpserunt, volentes in hoc alia Ordinis antiqua collegia ad nihilum redigere et studendium frequentatione privare, in Ordinis opprobrium et dedecus sempiternum. Quapropter Capitulum generale huiusmodi abusibus cum severitate providere desiderans, auditis hinc inde, diffinitorio sedente, utrarumque partium propositis, et commissariorum Capituli generalis ad haec latius examinanda deputatorum fide digna relatione praehabita, certis, iustis rationabilibusque causis id ipsum Capitulum generale ad hoc moventibus, praemissaeque diffinitioni adhaerendo, sub excommunicationis latae sententiae poena et aliis censuris et poenis Ordinis districte prohibet abbati de Lenhin et eidem adhaerentibus, ne ultra ad aedificationem et continuationem aedificii dicti collegii, per se vel interpositam personam procedant, quinimo omnia ipsa aedificia aliis usibus deputent. Omnibus insuper eiusdem Ordinis abbatibus et aliis regularibus personis in sacro sacerdotali ordine constitutis super hoc requirendis, executionem praesentis diffinitionis, in virtute salutaris obedientiae et sub poenis et censuris Ordinis districtius iniungendo, in plenaria Ordinis potestate. 13.  Praesens generale Capitulum graviter ferens quorumdam Ordinis abbatum negligentiam in scolaribus et eorum provisionibus mittendis ad studia Ordinis, domino Morimundi committit, quatinus absque dissimulatione viriliter et exacte compellat et singulos abbates Lotharingiae et Barii, ac eorum circumvicinos [circumvicinis], ad mittendum suos scolares cum debitis provisionibus apud collegium Sancti Bernardi Parisiensis, in plenaria Ordinis potestate. 14.  Capitulum generale informatum quod aliqui abbates et abbatissae Ordinis certorum episcopatuum, contra Ordinis libertates et privilegia, solvunt iucundos adventus, procurationes, subsidia et alias exactiones per dioecesanos sibi impositos, propter quod ipsum Capitulum generale omnes tales condemnat ad tantumdem solvendum Ordini quantum dictis Ordinariis pro rebus et causis supradictis solverint, et citentur ad proximum Capitulum generale responsuri promotori causarum ad obiicienda, ulteriusque processuri prout fuerit rationis. Praesentis diffinitionis executionem domino de Morimundo in episcopatibus Tullensi et Metensi, ac totius Lotharingiae et Barii dominiis, abbati de Villari in partibus Leodii et circumvicinis, in plenaria Ordinis potestate. 15.  In supplementum et loco domini abbatis de Signiaco, causa suae infirmitatis, de qua constitit Capitulo generali, dictum generale Capitulum institutit [instituit] dominum abbatem de Bullione, qui prius tamquam Diffinitor iuraverat sicut et ceteri. 16.  Negotium de Virgulto sive processus commissariorum remittitur ad R. D. Claraevallis, etc., ad ampliorem conferentiam, etc. 17.  Sententiam latam per dominos abbates de Caroliloco et de Cheminione, virtute commissionis Capituli generalis, contra fratrem Guillelmum Salmon, ratificat et approbat, praecipiendo dicto fratri Guillelmo sub poenis et censuris Ordinis, quatinus absque dilatione aliqua adimpleat sibi iniuncta et imperata per dictos iudices a Rmo D. Cistercii, auctoritate Capituli generalis, ordinatos. 18.  Capitulum generale multiplicibus Ordinis agendis, enormibusque scandalis et incommodis quantum in se est occurrere volens, constituit, creat, facit et ordinat generales Ordinis procuratores in curiis, videlicet Parlamenti Parisiensis, Burdegalensis, Tholosani et ressortis earum, in curia videlicet Parlamenti dominos abbates de Frigidomonte, de Caroliloco, s. th. pr., de Belloprato, provisorem Sancti Bernardi Parisiensis, atque Maturinum de Cangeio ; in Parlamento Tholosano abbates de Candelio, Bellapertica, de Elnis, et fratrem Nicolaum Baquelet ; in curia Burdegalensi abbates de Faesia et de Cadunio, et eorum quemlibet in solidum, cum facultate quoscumque Ordinis fugitivos et apostatas capiendi et retinendi ac de eis disponendi, prout eis melius videbitur ; et cum facultate substituendi alios idoneos procuratores, qui similem vel limitatam habeant potestatem ; et quod in absentia notariorum praesentis Capituli generalis secretarius Rmi D. Cisterciensis signet dicta Ordinis procuratoria, in plenaria Ordinis potestate. 19.  Generale Capitulum sorori Franciscae Rutique, abbatissae de Benedicta valle, quae libere et sponte cessit, annuam pensionem decem libr. turon. super fructibus monasterii monialium B. M. de Benedictavalle, Tullensis dioecesis, insequendo Ordinis privilegia et statuta, cottat et assignat, monendo abbatissam modernam et futuras abbatissas, et omnes eiusdem loci regulares personas, quatinus sub poena excommunicationis et interdicti annis singulis dictam pensionem decem libr. turon. eidem sorori Franciscae ad diem Ascensionis Domini, Divione in domo Cistercii, procuratori suo aut ab ea commisso, solvere non omittant, cuius primus terminus dictae solutionis erit die Ascensionis anni 1509 proxime ventura, quae pensio durabit quousque dicta Francisca fuerit aliter in Ordine vel alibi provisa. Executionem praesentis diffinitionis omnibus Ordinis regularibus personis committendo. 20.  Desolationi collegii Ordinis nostri Cisterciensis Tholosani providere cupiens praesens generale Capitulum, instituit fratrem Nicolaum Baquelet provisorem dicti collegii Tholosani, abbatibus de Candelio, de Bellapertica et de Elnis, et cuilibet eorum in solidum dando in mandatis, quatinus eumdem provisorem in possessionem realem et corporalem inducant, et de eodem officio gaudere faciant, necnon et eidem in omnibus fideliter et viriliter assistant, omnibus et singulis scolaribus et subditis dicti collegii personis praecipiendo, quatinus et tamquam suo provisori devote et humiliter pareant et obediant, in plenaria Ordinis potestate. Dando eidem provisori pro provisionibus suis hoc anno 26 libr. turon., et super contributionibus illius patriae annis futuris providebitur. ELECTIONUM CONFIRMATIONES 21.  Electionem et promotionem fratris Delphini Tourbes ad dignitatem abbatialem monasterii B. M. de Domo Dei, alias de Nigrolacu, quondam confirmatam per Capitulum generale, praesens Capitulum generale habet gratam ; et exinde ratione resignationis factae per dictum Delphinum domino Claudio de Mesnil … tunc Sanctae Sedis apotoslicae [apostolicae] protonotario, qui postmodum virtute dictae resignationis obtinuit provisionem dicti monasterii a Summo Pontifice, quam provisionem dictum generale Capitulum, quia idem commendatarius Ordinis habitum suscepit, gratam et acceptam habet, in plenaria Ordinis potestate. 22.  Electionem et promotionem in abbatialem dignitatem B. M. Stolpensis de persona fratris Georgii Karomp in monasterio Stolpensi, praesens generale Capitulum tamquam iustam rite et canonice factam approbat et ratificat, in plenaria Ordinis potestate. 23.  Ad idem, pro fratre Petro Boucan, electo in abbatem monasterii de Caduino, nostri Cisterciensis Ordinis, in Sarlatensi dioecesi. 24.  Ad idem, pro fratre Michaele … ad dignitatem abbatialem monasterii B. M. de Pomerio, nostri Ordinis, Argentinensis dioecesis. 25.  Ad idem, pro fratre Ioanne Rynglg ad dignitatem abbatialem monasterii B. M. Portae coeli, vulgo Tennenbach nuncupati, Ordinis nostri, in dioecesi Constantiensi. 26.  Ad idem, pro fratre Petro de Tauro, electo in abbatem monasterii de Calercio, in Rivensi dioecesi. 27.  Ad idem, pro fratre Iacobo des Gardins, proviso per resignationem fratros [fratris] Georgii Dupuis, nuper abbatis monasterii de Gardo, Ambianensis dioecesis, qui resignavit in manibus Summi Pontificis, cuius promotionem et apostolicam provisionem in vim dictae resignationis factam, Capitulum generale gratam habet et acceptam. TRACTATUUM CONFIRMATIONES 28.  Abbatibus de Nemore Mariae et de Bucovia praesens generale Capitulum committit, quatinus se diligenter informent super quibusdam commutationibus quorumdam molendinorum situatorum in oppido dicto Demun, quod in magna distantia a monasterio de Colbatz distare dicuntur, ad ipsum monasterium pertinentium ; in quibus consules dicti oppidi partem revenutorum accipiunt, et ob id modicum emolumentum propter discordias inde motas dictum monasterium habere se dicit, et libenter commutaret seu escambiaret ad alia molendina vel alios redditus, ad utilitatem dicti monasterii. Quae excambia, si dicti commissarii inveniant dicto monasterio utilia, illa confirment, et faciant prout fuerit iuris et rationis, in plenaria Ordinis potestate. 29.  Abbatibus de Aceyo et de Miratorio praesens generale Capitulum committit, quatinus se diligenter informent super quodam contractu praesentibus annexo, ad requestam Ioannis Loppin, de Belna, et religiosorum virorum abbatis et conventus monasterii de Firmitate, et secundum quod repererint, confirment vel infirment, in plenaria Ordinis potestate. REHABILITATIONES 30.  Visis per generale Capitulum supplicationibus fratrum Eliae Dalmer, religiosi monasterii de Dalone, et Ioannis Gremer, monasterii de Gondonio, Ordinis nostri Cisterciensis, dictum Capitulum generale remittit ad abbatem de Faesia Ordinis nostri, cui committit ut se super contentis in eisdem et articulis eis adhaerentibus informet, et prout invenerit cum eis faciat quod fuerit iustitiae et aequitatis, secundum Ordinis nostri statuta, in plenaria Ordinis potestate. 31.  Ad humilem supplicationem abbatissae de Amore Dei, in Suessionensi dioecesi, Ordinis Cisterciensis, praesens generale Capitulum misericorditer dispensat cum sorore Nicola de Bosco, religiosa professa dicti monasterii de Amore Dei, ut non obstante infamiae nota et inhabilitate, quam incurrit ex carnis contagio, puerperio inde secuto, possit nihilominus ad omnes actus, voces, officia, dignitates assumi, etiam abbatiali dignitate inclusa, praecipiendo omnibus et singulis dicti monasterii regularibus personis, ne super huiusmodi infamiae nota eidem sorori insultent vel improperent. 32.  Ad idem, pro fratre Ioanne Pagnem, monasterii de Ursicampo professo, quem non obstantibus tribus aufugiis, tam a collegio nostro Sancti Bernardi quam a proprio monasterio de Ursicampo, etiam habitu Ordinis derelicto, et contagio carnis multipliciter repetito, ad supplicationem abbatis sui, Capitulum generale rehabilitat ad omnes Ordinis gradus. 33.  Ad idem, pro fratre Dephino Tuorbini (*sic*)  antiquo abbate monasterii de Nigrolacu, qui quia in manu Summi Pontificis in favorem cuiusdam domini protonotarii, qui nuper Ordinis nostri habitum sumpsit, Ordinis censuras ac inhabilitatem incurrerat, ipsum praesens generale Capitulum, quia carceribus punitum absolvit, eum rehabilitat ad omnes Ordinis gradus, voces et dignitates, in plenaria Ordinis potestate. 34.  Ad idem, pro fratre Girardo de Lingonis, religioso monasterii B. M. Albaeripae, ad instantiam abbatis sui, praesens generale Capitulum rehabilitat, misericorditer dispensat cum dicto religioso, ut non obstante infamiae nota et inhabilitatis quam incurrit ex carnis contagio, etiam monasterium praedictum illicentiatus exeundo, absque licentia requisita, unde punitus fuit, ad omnes actus legitimos valeat promoveri, in plenaria Ordinis potestate. 35.  Dispensat cum fratre Iacobo Poncelot, religioso monasterii de Caladia, ad sui abbatis requestam, ut non obstante exitu de suo monasterio, contagio carnis quod puerperium secutum est, consideratis eius humili satisfactione et morum conversione, ad omnia Ordinis officia, voces et dignitates rehabilitetur, quem per praesentes ipsum generale Capitulum rehabilitat et ad primum suum statum reponit. 36.  Ad requestam domini de Belloprato, in Belvacensi dioecesi, rehabilitantur fratres Matheus Helisem, Ioannes de Granthuilier, Reginaldus Janst, Petrus Jolibois, Tossanus Bernart, Michael Le Sturre, Guillelmus Viart, omnes religiosi dicti monasterii de Belloprato, qui in abbatem suum conspiraverunt, ad omnes Ordinis voces et actus legitimos, dignitate abbatiali seclusa. 37.  Ad idem, pro fratre Nicolao Le Sallier, religiosi dicti monasterii de Belloprato, qui ab undecim annis vel circa apostatavit per quatuor vel quinque dies, quem generale Capitulum rehabilitat ad omnia, etiam abbatiali dignitate inclusa. 38.  Ad idem, pro fratre Maturino, monacho de Barbello, ad instantiam abbatis sui, qui a duobus annis per mundum vagus discurrens apostatavit, postmodum Dei spiritu ipsum revocante ad cor rediit et monasterio se reddidit, ac poenitentias sibi iniunctas patienter explevit, quem Capitulum praesens ad omnia Ordinis officia, voces, actus, dignitates et honores rehabilitat. 39.  Ad idem, pro fratre Ioanne de Montigniaco, quondam religioso Vallis Sancti Lamberti, ad requestam abbatis sui, de puerperio sibi imposito. 40.  Ad idem, pro fratre Ioanne Fronpeys, monacho de Laude, qui pro contagio carnis punitus humiliter se habuit, et ob id Capitulum generale ad requestam sui abbatis, eum ad omnes Ordinis gradus, voces et dignitates rehabilitat, in plenaria Ordinis potestate. COMMISSIONES 41.  Abbatibus de Boneffia, de Sancto Remigio, Nizella, de Valcellis, et duobus eorum, praesens generale Capitulum committit quatinus se diligenter super quibusdam contentis in quadam requesta pro et nomine abbatis de Molinis, domini Claraevallis commissarii in monasterio monialium de Spinoso loco, eidem Capitulo generali praesentata, informent, quatinus veritate comperta faciant partibus iustitiae complementum, in plenaria Ordinis potestate. 42.  Dominis Claraevallis et de Caroliloco, s. th. pr., monasteriorum abbatibus, et cuilibet eorum committitur, quatinus fratrem Ioannem Brametot, monasterii de Belloprato professum, iam per commissarios Ordinis de dicto monasterio emissum, et ad istud propria auctoritate reversum, ad monasterium de Palatio, in Lemovicensi dioecesi, transmittant, in plenaria Ordinis potestate. 43.  Abbatibus de Gimondo et Calercio praesens generale Capitulum praecipit et mandat, quatinus absque dissimulatione capiant aut capi faciant fratrem Ioannem Terrada, quondam electum de Nizorio, qui dictum monasterium de Nizorio absque licentia Ordinis resignavit cuidam commendatario saeculari, et litteras citatorias D. N. Cisterciensis irreverenter et derisorie de manibus Ioannis Bido, rectoris ecclesiae de Vernadeto, violenter abstulit ; et quia ad secundam diem Capituli generalis citatus non comparuit, nec alium pro se misit, eapropter dictum Capitulum illum contumacem, rebellem et excommunicatum declarat. Ob quas causas excommunicationis sententiam incurrit, et eum carceribus mancipent usque ad aliam Capituli generalis, aut D. N. Cisterciensis dispositionem ; necnon eum contumacem et excommunicatum ubique denuntient, invocato ad praemissa et ea tangentia brachii saecularis auxilio, consilio et favore, in plenaria Ordinis potestate. Et quod dicti commissarii citent ad proximum generale Capitulum fratres Ioannem Fanilchia, priorem tunc de Nizorio, Ioannem de Lunoma alias Emericus, et Guillelmum de Sestapo, qui cum dicto de Terrada violenter et irreverenter dictas litteras citatorias a dicto Bido abstulerunt ; et remittant omnia ad proximum generale Capitulum. 44.  Abbatibus de Lubens, Vratislaviensis dioecesis, et de Valle Sanctae Mariae, Cracoviensis dioecesis, committitur quatinus, salvis antiquis et novis Ordinis diffinitionibus, quantum fieri poterit, se diligenter informent, quorsum abbates ducatus Slesiae suos scolares mittere debeant, videlicet an ad collegium Ordinis in Lipzic vel ad collegium in Cracovia, videndo et examinando texatoria utrorumque commissariorum, scilicet domini abbatis de Vetericella et domini abbatis de Claratumba, et huiusmodi taxationem scolarium et collegiorum determinent, in plenaria Ordinis potestate. 45.  Abbatibus de Gimondo et de Bellapertica, et cuilibet eorum in solidum, praesens generale Capitulum committit, quatinus se informent super quadam postulatione, quam fecerunt fratres Petrus de Montiscardo, Bernardus de Foresa, Petrus de Cistach, Iacobus de Barta, religiosi de Fullenciis, continente eos ad cor rediisse ac super hoc poenituisse, cognoverint, misericorditer cum eis faciant, etiam eos, si requirant, rehabilitando, prius tamen eis iniuncta poenitentia salutari, eos etiam ad monasterium suum de Fullenciis restituendo et reintegrando, ne forte per saeculum divagari cogantur. 46.  Rmo D. Cisterciensi, s. th. pr. praesens generale Capitulum reverenter committit, necnon dominis abbatibus de Pontigniaco et de Claravalle, s. th. pr., et cuilibet eorum in solidum, quatinus super querimonia abbatis et conventus monasterii B. M. de Maceriis contra dominum abbatem de Firmitate, super facto pecuniarum fundationis missarum dominorum de Coulihes, auditis partibus hinc inde procedant, et eam determinent, prout iuris fuerit et rationis, in plenaria Ordinis potestate. IUDICES 47.  Abbatibus de Firmitate, de Pontigniaco, de Morimundo, de Caroliloco, committit generale Capitulum, quatinus quascumque personas Ordinis repererint Rmo D. N. Cisterciensi et eius monasterio in aliquibus pecuniarum summis debite teneri, *etc.* 48.  Ad idem, abbatibus de Rigniaco, de Quinciaco, de Fonte Ioannis, pro domino Pontigniaci. 49.  Item, domino Claraevallis dat pro iudicibus dominos abbates de Longovado et de Albaripa. 50.  Ad idem, pro domino de Valle regis, qui elegit sibi pro iudicibus dominos de Claravalle, Fusniaco, de Signiaco et de Valle clara. 51.  Ad idem, pro magistro Ioanne Marsot bidello collegii Sancti Bernardi Parisiensis. 52.  Ad idem, pro domino de Caroliloco, cui deputantur iudices abbates de Frigidomonte, de Belloprato et de Regalimonte. 53.  Ad idem, monitio de Nigrolacu. 54.  Abbati de Faesia Ordinis commissario ipsum generale Capitulum committit, quod se informet super contentis in requesta fratris Ioannis Garmer, et iuxta comperta faciat iustitiae complementum, in plenaria Ordinis potestate. 55.  Item, eidem abbati de Faesia, praesens generale Capitulum committit, quatinus se diligenter informet super contentis in requesta fratris Heliae Dolmet, religiosi de Dalone, et casu posito eidem requestae adhaerenti et prout compererit, ordinet et disponat cum dicto fratre Helia, aut alias faciat prout iustum fuerit, in plenaria Ordinis potestate. CONTUMACES 56.  Abbas de Sancto Sulpitio, qui citatus peremptorie et personaliter non comparuit, contumax et excommunicatus denuntiatur, et citetur ad proximum generale Capitulum per primum de Ordine cui praesens diffinitio praesentabitur, sub poenis et censuris Ordinis, et remittit executionem ad proximum generale Capitulum. EXCUSATIONES ABBATUM A VIA CAPITULI GENERALIS 57.  Excusantur a via Capituli praesentis abbates de Alba dominorum, de Fonte salutis et de Mulbrunna, per litteras eorum ad Capitulum transmissas et acceptas. SUFFRAGIA 58.  Ad instantiam abbatis de Stratfordia, generale Capitulum annuit venerabilibus personis magistro Willermo Esynpon et Ioannae uxori eius, necnon et Roberto Danell, utriusque iuris doctori. 59.  Similiter ad eiusdem abbatis requestam, annuit idem Ioanni Caloson et uxori eius. 60.  Item, ad idem, Thomae Gibbson et uxori eius, civibus Londoniensibus. 61.  Ad idem, pro priore de Mazuris, ad quinquennium. — Ad idem, pro quatuor primis. Philibertus similiter et prior de Mazuris. — Pro domino de Marul, fundatore monasterii de Recluso et uxore eius. — Ad idem, pro domina Maria de Luxembourg, comitissa de Vandome et liberis suis, ad requestam abbatis de Boheriis. — Item, ad eius requestam nobili viro Antonio Dalli, eius uxori et liberis eorum. — Ad idem, pro Nicolao de Detelbach, ad requestam abbatis de Lanckheim. Signatum : Petrus abbas de Recluso, cum parapho. * * * 62.  Illustrissimis et permagnificis dominis, dominis videlicet Ioachim, Dei gratia sacri romani imperii archicamerario, principi electori, necnon Alberto, marchionibus, ducibus et principibus inclitissimis, frater Iacobus abbas Cistercii, ceterique Diffinitores et abbates in Capitulo generali apud Cistercium congregati, devotum orationum suffragium pro salute et humili sui commendatione. Gravissimas praecelsarum maiestatum vestrarum missivas litteras cum possibili reverentia in nostro Capituli generalis diffinitorio recepimus et perlegimus, illustrissimi nobis metuendissimi et observantissimi domini ac principes inclitissimi, vidimus, et alias in eamdem confluentes sententiam litteras R. in Christo P. D. episcopi Lubicensis, et super hoc collegii Francfordiani erectione peramplius informari cupientes coabbatem nostrum de Nemore Mariae ex una, necnon nuntios aliorum coabbatum praedictam executionem impugnantium partibus ex altera, hinc inde pacatissime discrepantes audivimus, et licet pro vestrarum celsitudine maiestatum votis et suadibilibus litteris vestris acquiescere cuperemus, antiqua tamen Sanctae Sedis Apostolicae et Ordinis nostri statuta, novorum collegiorum erectionibus districte refragantur. Quod si coabbas noster de Lenhyn, et alteri circumvicini eidem adhaerentes, laudabilem patrum super his institutionem et arctissimas censuras excellentiis vestris reverenter suggessissent, profecto vos, quorum et felicissimae memoriae praedecessorum vestrorum auspiciis sacerrimus Ordo noster in marchionatu, ducatu, principatu, ceterisque dominiis vestris semper effloruit, nullum in hoc opere praesumptuoso adminiculum dedissetis, vos enim, vos inquam, estis tutela fiduciaria, sub qua hactenus Ordo noster Cisterciensis in sua puritate, sinceritate et Capituli generalis obedientia permansit ; et nunc si pro novo erigendo Francfordiae collegio dominiorum vestrorum abbates compellere vestra maiestas decreverit, verendum profecto, ne pro uno novo antiquum Lipzense collegium, imo etiam et hoc novum postea depereant, cum utrimque bipartitis Ordinis studentibus hoc et illud insufficienti studentium numero minuetur, et sic inter paucos Ordinis religiosos laicorum contubernio commiscendos in novo et antiquo collegiis regularis languescet disciplina, et studentium exercitium refrigescet. Itaque serenissimae maiestates [maiestatis] vestrae, quibus haec cum devota et sincera veritate referimus, non aegre ferant nostri generalis Capituli super his diffinitionem, et pro veteri et iam Ordinis privilegiis et libertatibus gaudente Lipzensi collegio novum hoc erigi prohibere dignemini. Et nos totius Ordinis nostri suffragia pro felicissimis vestrarum maiestatum successibus, necnon Universitatis vestrae Francofordianae progressu prosperrimo humiliter offerimus, promittimus et persolvemus. Ex diffinitorio praesentis nostri Capituli generalis tempore Rogationum apud Cistercium, hoc anno 1508 celebrati, sub eiusdem Capituli sigillo et signis notariorum manualibus. 